**Beretning**

Så er endnu et år gået. 2015 har været et år, hvor udskiftningen har været stor, mange er fraflyttet og mange er kommet til. Et stort velkommen til grundejerforeningens nye medlemmer. Hussalget i Erikminde har været helt forrygende, liggetiden for et hus i Eriksminde har i gennemsnit være 2 måneder, hvilket må siges at være rigtig godt og som formand for en af Danmarks største grundejerforeninger, tager jeg dette som et tegn på, at Eriksminde forsat er et attraktivt villakvarter der følger med udviklingen.

Grundejerforeningens velkomstfolder ligger klar til alle grundejere. Her har vi samlet al nyttig information om foreningens historie, vedtægter og regler. Den er både til gavn og glæde for ”de gamle” grundejere og nye grundejere, som er flyttet til vores dejlige område. Hvis man ikke har folderen liggende, kan den rekvireres på gf@eriksminde.dk

**Grønne områder**

Dette område var jo et af fokuspunkterne i 2014, som vi måtte udsætte. Men bestemt et af de områder, der i 2015 kom rigtig gang i. Grundejerforeningen har startet et samarbejdet med Årstiderne Arkitekter. De har brugt hele efteråret på at gennemgå alle vores grønne områder, Dette tiltag har bestyrelsen valgt, for at foreningen får den rette ekspertviden og råd til vedligeholdelse og fornyelse af vores mange skønne grønne områder.

Som tidligere nævnt bærer vores område præg af, at være over 50 år gammelt. Flere steder er træerne ved at gå ud eller er gået ud og mange er i meget dårlig stand. Mange steder kan man ikke se forskel på ukrudt og buske. Foreningens grønne områder er en stor økonomisk post, derfor mener vi, at det er vigtigt at lave et godt forarbejde, således at Eriksminde, også de næste 50 år, har nogle skønne grønne områder, som vi alle kan få glæde af.

Årstiderne Arkitekter har digitaliseret vores grønne områder og udarbejdet en driftsplan, således at bestyrelsen fremadrettet kan arbejde målrettet, uden unødvendige udgifter på at vores grønne områder.

Desværre har vejrguderne været ret hårde ved en del af foreningens træer, så vi har gennem vinteren, været nødt til at fælde og beskære en del træer i hele området.

**Legepladser.**

Det har været et stille år i forhold til foreningens legepladser: Ingen nye store investeringer.

Alle Legepladserne har fået sit årlige sikkerhedscheck, som kan læses på foreningens hjemmeside. Der er fyldt ekstra faldsand de steder der var behov, og alle legeredskaber er spændt efter og behandlet. Vi var desværre nødt til at fjerne nogle enkelte legeredskaber på et par af vores legepladser, da de ikke var i en forsvarlig stand.

Foreningen har igen i år, været forskånet for hærværk på legepladserne. Hvilket vi i bestyrelsen håber og tror, hænger sammen med alle de nye tiltag vi har gjort. Når legepladserne er indbydende og spændende, passes der bedre på dem end når de er nedslidte.

**Vandværket**

Greve Vandværk har været i vores område i hele 2015, der er udskiftet en hovedledning langs Skelmosevej og langs stien parallelt med Lillevangsvej. I samme ombæring har vandværket opsat nye vandmålerbrønde på hver parcelhusgrund på vejene ved Skelmosevej. Arbejdet forsætte i området i 2016. Vi beklager meget de gener, der måtte opstå undervejs. Hvis der er grundejere, som ikke har fået udbedret de skader vandværket har lavet på rabatter eller i indkørsler, så skal man som grundejer selv tage kontakt til vandværket og aftale nærmere, det er en god idé at taget foto af skaderne.

**Arrangementer.**

Som altid holder foreningen en række arrangementer i løbet af året, som der glædeligt er stor tilslutning til fra grundejernes side.

Både fastelavnsfesten og juletræsfesten, var som altid en stor succes. Disse arrangementer tiltrækker altid mange forældre, børn og bedsteforældre. Sidste års tilbagegang ved foreningens juletræsfest, blev glædeligt vendt til en fremgang i 2015,

Foreningens loppemarked må siges forsat at være en stor succes. Igen i år nåede vi op på 74 boder. Efter et stort ønske fra mange lopper, valgte bestyrelsen at sætte en annonce i Sydkysten og der blev brugt rigtig mange timer på, at sprede budskabet gennem de sociale medier, for at tiltrække kunder til de mange boder.

Efter et aflyst Eriksmindeløbet i 2014, på grund af for få tilmeldte, besluttede vi i bestyrelsen at sætte alle kræfter ind for at få afviklet løbet i 2015. Da vi ser løbet, som en fantastik mulighed for at forbinde motion og familiehygge. En dag, hvor naboer og venner kan mødes. Løbet blev afviklet med 86 tilmeldte børn og voksne, en rigtig hyggelige dag.

Som et nyt tiltag arrangerede bestyrelsen i 2015, en familiedag. Den blev afholdt ved foreningens nye multibane. Tanken med dagen var, at man som familie kunne pakke madkurven og møde op til familiehygge sammen med gode naboer og andre beboere i foreningen. Bestyrelsen havde sørget for forskellige spil, så som kongespil, fodbold, petanque og stigegolf. Desværre mødte ganske få op, til en ellers rigtig hyggelige eftermiddag.

Vi er dog i bestyrelsen, godt klar over, at vi forsat har en stor opgave med at få foreningens arrangementer spred ud både til grundejerforeningens egne medlemmer og ud til nærområdet.

**Elektronisk nyhedsbrev, hjemmeside og Facebook.**

I slutningen af 2015, åbnede vi op for muligheden at tilmelde sig til at modtage elektronisk nyhedsbrev og informationer fra grundejerforeningen via mail. Tilmeldingen foregår på foreningens hjemmeside [www.gferiksminde.dk](http://www.gferiksminde.dk) På nuværende tidspunkt er ca. 370 ud af 852 medlemmer tilmeldt.

Bestyrelsen opfordrer derfor fortsat de sidste medlemmer om at tilmelde sig. Bestyrelsens mål er at opdatere medlemslistens e-mail adresser således, at der fra 2017 kun vil blive husomdelt indkaldelse og referat til generalforsamling. Derved vil foreningen opnå en større årlig besparelse på tryk og omdeling.

Det er bestyrelsens indtryk, at medlemmerne bakker op om initiativet.

Ved ændringer af mailadresse er det vigtigt at informere os om adresse og ny e-mail adresse, som sendes på e-mail til: gf@eriksminde.dk

Som ny indtægtskilde har bestyrelsen valgt at indgå forskellige samarbejdsaftaler i forhold til reklamebanner på foreningens hjemmeside, facebookside og ved vores forskellige arrangementer.

På nuværende tidspunkt har vi indgået samarbejde med Cafe Langsiden, Telt i haven – Eriksminde teltudlejning og med ejendomsmægler Hjemlig.com.

**Vedligeholdelse af hække/buske og rabat.**

**Desværre har der forsat også i 2015 været rigtig mange grundejere, der ikke lever op til de bestemmelser, som er nævnt i de tinglyste deklarationer, gældende love og foreningens vedtægter. Det er specielt klipning af hække ud mod stier og grønne områder, der er et stigende problem.**

Bestyrelsen har været på rundtur 2 gange i 2015, og måtte desværre erkende at rigtig mange grundejere ikke overholder foreningens vedtægter omkring vedligeholdelse af hække, buske, træer og rabatter. Vi skal derfor igen i år appellere til vore medlemmer om, at rabatten udfor den enkelte ejendom bliver vedligeholdt, så vores områder fremtræder i pæn stand. Græsset skal klippes og træer og buske beskæres i henhold til grundejerforeningens vedtægter, som kan læses på foreningens hjemmeside under fanen ”Fra Bestyrelsen”

Bestyrelsen vil fremadrettet forsætte sine rundturer i området. De grundejere, der forsat ikke lever op til foreningens vedtægter, vil få en henstilling om at bringe forholdet i orden inden for en kort frist. I modsat fald vil bestyrelsen foranledige, at foreningens gartner foretager den fornødne klipning for grundejerens regning.

Ifølge de tinglyste deklarationer på området, har grundejerforeningen en tinglyst panteret i den pågældende ejendom til dækning af de tilgodehavender, som foreningen måtte have hos de respektive grundejere.

**Asfalt**

I 2015 har der været pause med asfaltering af foreningens stier. Foreløbig er ca. 2 km af foreningens 7 km sti ny asfalteret, resten vil bliver asfalteret efter behov. Vi vil endnu en gang henstille til at grundejere der har hæk/buske som vender ud mod en af foreningens stier, sørge for at de er klippet ind til skel, således af der kan blive asfalteret helt ud til kanten og således af stien kan blive lige. Når vi går i gang med en sti, vil alle grundejere, der ligger ud til stien modtage et skriv fra grundejerforeningen omkring klipning af hække og buske.

**Parkering på stikvejene og rabatter**

Er desværre forsat et emne, der fylder meget i foreningens mailboks. Jeg oplever mange frustrationer fra medlemmer, som oplever at grundejerforeningens regler ikke bliver overholdt. Så derfor kan jeg endnu engang kun opfordre at alle medlemmer overholder de regler der nu en gang er blevet fælles vedtaget.

I foreningens regler står følgende:

 ***Parkering bør altid foretages på grundejerens eget område. Parkering på rabatter, det grønne fortov, boligveje og vendepladser bør ske ekstraordinært, og KUN kortvarigt. Af samme årsag har det derfor været en forudsætning for de byggetilladelser, der er givet i området, at der er afsat plads til 2 biler på hver parcel. Parkering på stamvejene er IKKE TILLADT.***

**Indbrudsforsøg/Indbrud i området**

Ifølge Midt- og Vestsjællands Politi har indbrudsforsøg/indbrud i vores område desværre været stærk stigende i november og december 2015. I samråd med Politiet anbefaler bestyrelsen fortsat, at alle grundejere kender sine naboer og hjælper hinanden, i ferier og helligdage, med at holde øje med husene.

Politiet anbefaler, at man sammen med sine naboer tilmelder sig ”Nabohjælp.dk” Et netværk af gode naboer der opretter en profil på Nabohjælp.dk

Der få man en række gratis redskaber, der gør nabohjælpen effektiv, tryg og nem:

• Klistermærker til postkasser og døre.

• Postkort til at invitere naboerne med som nabohjælpere.

• Adgang til at sende og modtage advarsler fra nabolaget, hvis der sker noget mistænkeligt.

• Adgang til en feriekalender, så betroede naboer ved, hvornår dit hjem er alene hjemme.

• Gode råd, tjeklister og vejledning.

.

**Tak**

Jeg vil slutte årsberetningen med at takke alle bestyrelsesmedlemmer, suppleanter og deres familier for det store frivillige arbejde, som alle yder for foreningen. En forening, hvor sammenhold og frivillighed er bærekræften i vores konstante udvikling. En stor tak skal også lyde til alle foreningens medlemmer for opbakningen ved vores arrangementer. Skønt at se så mange glade børn og voksne hygge sig sammen med familie og venner.

At drive en god forening kræver en del, så hvis du har lyst til at yde et frivilligt stykke arbejde for foreningen, eller har en super idé, så kontakt bestyrelsen på gf@eriksminde.dk

Helle Jørgensen

Formand